CELEX: 32008H0399
Language: bg
Date: 2008-05-14 00:00:00
Title: 2008/399/ЕО: Препоръка на Съвета от 14 май 2008 година за актуализиране през 2008 г. на общите насоки за икономическите политики на държавите-членки и на Общността и относно изпълнението на политиките по заетостта на държавите-членки

29.5.2008   
            
            
               BG
            
            
               Официален вестник на Европейския съюз
            
            
               L 139/57
            
         
      ПРЕПОРЪКА НА СЪВЕТА
   
   от 14 май 2008 година
   за актуализиране през 2008 г. на общите насоки за икономическите политики на държавите-членки и на Общността и относно изпълнението на политиките по заетостта на държавите-членки
   (2008/399/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 99, параграф 2 и член 128, параграф 4 от него,
   като взе предвид препоръката на Комисията,
   като взе предвид заключенията на Европейския съвет от 13 и 14 март 2008 г.,
   като взе предвид становището на Комитета по заетостта,
   като има предвид, че:
   
               (1)
            
            
               През юли 2005 г., Съветът прие Препоръка относно общите насоки за икономическите политики на държавите-членки и на Общността (2005—2008 г.) (1) и Решение относно насоки за политиките по заетост на държавите-членки (2), които заедно съставляват „Интегрираните насоки за растеж и работни места“. Държавите-членки бяха приканени да вземат предвид Интегрираните насоки за растеж и работни места в своите национални програми за реформа (наричани по-долу „НПР“).
            
         
               (2)
            
            
               До октомври 2005 г. държавите-членки представиха своите национални програми за реформа, които Комисията оцени и за които докладва на пролетното заседание на Европейския съвет през 2006 г.
            
         
               (3)
            
            
               На пролетното заседание през 2006 г. Европейският съвет взе под внимание тези документи и посочи четири приоритетни области (научноизследователска и развойна дейност и иновации, бизнес среда, възможности за трудова заетост и интегрирана енергийна политика), в рамките на които постигна споразумение по ограничен брой конкретни действия, като прикани държавите-членки към изпълнението им до края на 2007 г.
            
         
               (4)
            
            
               В съответствие със заключенията от пролетното заседание на Европейския съвет през 2006 г. държавите-членки представиха годишни доклади за изпълнението на националните програми за реформа (доклади за изпълнение). Тези доклади за изпълнение бяха анализирани от Комисията, която представи заключенията си в годишния доклад за напредъка за 2007 г.
            
         
               (5)
            
            
               Въз основа на този анализ през 2007 г. всяка държава-членка получи редица специфични препоръки. За да може Лисабонската стратегия за растеж и работни места да бъде следвана по съгласуван и интегриран начин, тези препоръки бяха приети в единен правен инструмент — Препоръка 2007/209/ЕО на Съвета от 27 март 2007 г. за актуализиране за 2007 г. на общите насоки на икономическите политики на държавите-членки и на Общността и относно изпълнението на политиките по заетостта на държавите-членки (3). Този подход отразява интегрираната структура на националните програми за реформа и на докладите за изпълнение, както и необходимата съгласуваност между насоките за трудова заетост и общите насоки за икономическата политика в член 99, параграф 2, както се подчертава в член 128, параграф 2 от Договора.
            
         
               (6)
            
            
               Комисията анализира отговорите, които държавите-членки са дали по препоръките в докладите за изпълнение за 2007 г., и представи анализ на тези отговори в стратегическия доклад. Въз основа на този анализ и като признава, че осъществяването на структурните реформи отнема време, този документ предлага препоръките да бъдат до голяма степен запазени, като бъдат адаптирани в зависимост от напредъка, постигнат след приемането им през пролетта на 2007 г.
            
         
               (7)
            
            
               С оглед на пълното изпълнение на Лисабонската стратегия за растеж и работни места, тази препоръка следва също така да съдържа конкретни препоръки към държавите-членки от еврозоната.
            
         
               (8)
            
            
               За да се постигне по-добра координация на реформите и да се засили процесът на многостранен контрол в Съвета, държавите-членки следва да включат подробни и конкретни действия във връзка със специфичния политически отговор на конкретните за всяка страна препоръки, както и „пунктове, на които да се обърне внимание“, в националните програми за реформа и последващите годишни доклади за изпълнение, като освен това Комисията следва да предостави по-аналитична обосновка на предложените препоръки,
            
         ПРЕПОРЪЧВА държавите-членки да предприемат действия в съответствие с насоките, дадени в приложението, и да докладват за тяхното изпълнение в следващите си програми в рамките на обновената Лисабонска стратегия за растеж и работни места.
   
      Съставено в Брюксел на 14 май 2008 година.
      
         
            За Съвета
         
         
            Председател
         
         A. BAJUK
         
      
   
   
      (1)  ОВ L 205, 6.8.2005 г., стр. 28.
   
      (2)  ОВ L 205, 6.8.2005 г., стр. 21.
   
      (3)  ОВ L 92, 3.4.2007 г., стр. 23.
   
      ПРИЛОЖЕНИЕ
      БЕЛГИЯ
      
                  1.
               
               
                  Предвид доклада за изпълнение на Белгия за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места е уместно да се направят следните заключения:
               
            
                  2.
               
               
                  Белгия отбеляза добър напредък в изпълнението на националната си програма за реформа за периода 2005—2007 г. Белгия показа известен напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва известен политически отговор по препоръките на Съвета, но все още са необходими по-нататъшни реформи. Налице е известен отговор в допълнителните области, посочени в заключенията на Съвета като изискващи внимание. Освен това, докладът за изпълнение се спира конкретно на препоръките, отправени към страните от еврозоната.
               
            
                  4.
               
               
                  Сред силните страни на доклада за изпълнение на Белгия за 2007 г. са: политиките за намаляване на вредните емисии и обещаващите резултати на системата за ръководство и наблюдение на безработните лица.
               
            
                  5.
               
               
                  Областите на политиката в белгийската национална програма за реформа, в които трябва да се работи приоритетно, са намаляването на данъчната тежест върху труда, съчетано с укрепване на фискалната консолидация и подобряване на функционирането на пазара на труда. Във връзка с това на Белгия се препоръчва:
                  
                              —
                           
                           
                              да продължи усилията си за по-нататъшно намаляване на данъчната тежест върху труда с цел приближаване към средната стойност за съседните страни, по-специално посредством намаляване на данъчната ставка за нискоквалифицираните работници, като същевременно укрепва фискалната консолидация;
                           
                        
                              —
                           
                           
                              да засили политическите мерки за подобряване функционирането на пазара на труда посредством всеобхватна стратегия в съответствие с интегрирания подход на съчетаване на гъвкавост и сигурност, да увеличи участието на пазара на труда, да намали регионалните различия и да увеличи участието в програми за обучение през целия живот.
                           
                        
            
                  6.
               
               
                  Освен това е важно Белгия да се съсредоточи върху следните предизвикателства: пълно прилагане на стратегията за осигуряване на устойчивост на публичните финанси в дългосрочен план, включително ограничаване на разходите, фискален излишък и постоянно намаляване на държавния дълг; спешно предприемане на по-нататъшни мерки за подобряване на конкуренцията на пазарите на газ и електроенергия, включително чрез независими и ефективни регулаторни органи и допълнителни мерки по отношение на операторите на мрежите за разпространение и преносните мрежи; значително увеличаване на средствата за насърчаване на научно-изследователската и развойна дейност и иновациите по-специално чрез увеличаване на размера и въздействието на публичното финансиране и разработване на координирана съвкупност от политики на всички равнища; продължаване на прилагането на мерките за увеличаване на заетостта при по-възрастните работници и уязвимите групи, наблюдаване на тяхното въздействие и, при необходимост, предприемане на допълнителни мерки за повишаване на активността.
               
            БЪЛГАРИЯ
      
                  1.
               
               
                  Предвид доклада за изпълнение на България за 2007 г. и направената от Комисията оценка на националната ѝ програма за реформа, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Като цяло националната програма за реформа се съсредоточава върху правилните предизвикателства, но в някои области е необходимо да се разработят по-конкретни мерки, по-специално по отношение на по-нататъшното укрепване на административния капацитет, както и на бързото и чувствително намаляване на бюрокрацията, което да направи бизнес средата по-динамична и конкурентна. Предвид нарастването на икономическите дисбаланси е изключително важно България да ускори прилагането на националната си програма за реформа, за да създаде необходимите условия за устойчив растеж и работни места в средносрочен и дългосрочен план.
               
            
                  3.
               
               
                  Сред силните страни на националната програма за реформа са: ясният анализ на проблемите, правилното степенуване на приоритетите и на последователността на провеждане на реформите, както и силната политическа ангажираност. На най-високо политическо равнище бяха предприети важни мерки за строг мониторинг на напредъка, които следва да докажат ефективността си като инструмент за осигуряване на бързо и ефективно изпълнение на националната програма за реформа. Освен това националната програма за реформа е подкрепена от строга фискална политика, която предоставя солидна основа за ускоряване на нужните структурни реформи с цел осигуряване на дългосрочен растеж.
               
            
                  4.
               
               
                  Областите на политиката в българската национална програма за реформа, в които трябва да се работи приоритетно и в които следва ясно да се посочат бюджетните последици от мерките, както и подробности относно процедурите за мониторинг и оценка, са: административния капацитет; макроикономическите дисбаланси; бюрокрацията; и функционирането на пазара на труда. Във връзка с това на България се препоръчва:
                  
                              —
                           
                           
                              бързо да подобри административния капацитет, като акцентът се постави по-специално върху основни функции, свързани с управлението, включително регулаторните органи и органите на съдебната власт;
                           
                        
                              —
                           
                           
                              да овладее нарастващия дефицит по текущата сметка и инфлационния натиск, по-конкретно чрез строга фискална политика, като подобрява качеството на публичните разходи и насърчава умереност на заплатите и гъвкав подход при определянето на възнагражденията, което да запази развитието на заплатите в съответствие с приходите от производителността;
                           
                        
                              —
                           
                           
                              да приеме нови мерки и да приложи бързо приетите мерки за значително намаляване на бюрокрацията и съкращаване на процедурните срокове с цел подобряване на бизнес средата (по-специално за малките и средните предприятия и улесняване създаването на нови предприятия), което също така ще допринесе в борбата с корупцията;
                           
                        
                              —
                           
                           
                              да подобри качеството на предлагането на работна сила и нивото на заетост, като увеличи ефикасността и ефективността на политиките за активен пазар на труда, и да извърши допълнителни реформи в образователната система с цел повишаване на уменията до равнище, което да съответства по-добре на нуждите на пазара на труда, както и да намали преждевременното напускане на училище.
                           
                        
            
                  5.
               
               
                  Освен това е важно през периода на провеждане на националната програма за реформа България да се съсредоточи върху: предприемане на допълнителни мерки за гарантиране на дългосрочната устойчивост на публичните финанси, по-конкретно във връзка с потенциални рискове по отношение на адекватността и устойчивостта на пенсиите; осигуряване на всички необходими предпоставки за силна конкуренция в мрежовите индустрии; разработване на интегрирана политика за научно-изследователска и развойна дейност и иновации, която да е насочена най-вече към реформиране на публичната система за научно-изследователска и развойна дейност, като публичната подкрепа за научни изследвания и развойна дейност, основана за 2010 г. върху обща цел за интензитет на научно-изследователската и развойна дейност, бъде насочена към по-конкурентно финансиране, което да се съсредоточи върху ключови приоритети; решаване на проблема с недекларираната трудова дейност чрез укрепване на институционалния капацитет за извършване на проверки и правоприлагане; завършване на стратегията за обучение през целия живот и стимулиране на участието.
               
            ЧЕШКА РЕПУБЛИКА
      
                  1.
               
               
                  Предвид доклада за изпълнение на Чешката република за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Чешката република отбеляза известен напредък в изпълнението на националната си програма за реформа за периода 2005—2007 г. Чешката република показа известен напредък в изпълнението на специфичните ангажименти, договорени на пролетното заседание на Европейския съвет през 2006 г., в приоритетните области на действие.
               
            
                  3.
               
               
                  Докладът за изпълнение показва известен политически отговор по приетите от Съвета препоръки. Налице е известен политически отговор в допълнителните области, посочени в заключенията на Съвета като изискващи внимание.
               
            
                  4.
               
               
                  Сред силните страни на доклада за изпълнение на Чешката република за 2007 г. са: последователната стратегия за подобряване на регулаторната рамка за предприятията, реформите за адекватно заплащане на труда, реформирането на програмите за начално и средно образование, увеличаването на придобиването на висше образование и приемането на стратегия за обучение през целия живот.
               
            
                  5.
               
               
                  Областите на политиката в чешката национална програма за реформа, в които трябва да се работи приоритетно, са: дългосрочната устойчивост на публичните финанси в контекста на застаряващо население, изпълнението на ангажиментите за публични разходи за научно-изследователската и развойна дейност и допълнително увеличаване на тяхната ефективност, подобряването на сигурността и гъвкавостта на пазара на труда, подобряването на ефикасността и равнопоставеността в образованието и обучението и активизиране на участието в програми за обучение през целия живот. Във връзка с това на Чешката република се препоръчва:
                  
                              —
                           
                           
                              незабавно да приложи обявената програма за реформи на пенсионната система, да осъществи реформите в системата на здравеопазването и да продължи с обявените важни реформи, с оглед подобряване на дългосрочната устойчивост на публичните финанси;
                           
                        
                              —
                           
                           
                              да увеличи усилията за подобряване на сътрудничеството между бизнеса, университетите и публичните институции за научно-изследователска и развойна дейност, и да предостави необходимите човешки ресурси за научно-изследователската и развойна дейност, като същевременно увеличава размера и ефективността на публичните инвестиции в тази област с цел постигане на целите по отношение на разходите в областта на научните изследвания и развойната дейност;
                           
                        
                              —
                           
                           
                              в рамките на интегриран подход на съчетаване на гъвкавост и сигурност, да продължи модернизацията на защитата на труда, включително законодателството, да подобри ефективността и равнопоставеността в образованието и обучението, особено що се отнася до съответствието им с нуждите на пазара на труда, да осигури стимули за инвестициите в обучението, в частност за по-възрастните и нискоквалифицираните работници, и да повиши разнообразието във висшето образование.
                           
                        
            
                  6.
               
               
                  Освен това е важно през периода на изпълнение на националната програма за реформа Чешката република да се съсредоточи върху следните предизвикателства: подобряване на защитата на правата на интелектуална собственост; ускоряване на напредъка в областта на информационните и комуникационните технологии, включително чрез прилагане и мониторинг на пълноценна правна среда за електронно управление; подобряване на достъпа на иновативните компании до финансиране, по-специално чрез по-нататъшно развитие на пазара на рисков капитал; разширяване на обхвата на обучението по предприемачество; по-добро интегриране на групите в неравностойно положение на пазара на труда; намаляване на регионалните различия; съчетаване на професионалния и личния живот; предприемане на мерки за премахване на различията в заплащането на двата пола; и прилагане на стратегията за активно остаряване.
               
            ДАНИЯ
      
                  1.
               
               
                  Предвид доклада за изпълнение на Дания за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Дания отбеляза много добър напредък в изпълнението на националната си програма за реформа за периода 2005—2007 г. Дания показа добър напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва добър политически отговор в областите, посочени от Съвета като изискващи внимание.
               
            
                  4.
               
               
                  Сред силните страни на доклада за изпълнение на Дания за 2007 г. е всеобхватният и интегриран подход за реформа на планирането и изпълнението, предприет в рамките на гарантирането на дългосрочна фискална устойчивост, и съчетан с активно участие на заинтересованите лица.
               
            
                  5.
               
               
                  През периода на изпълнение на националната програма за реформа е важно Дания да се съсредоточи върху следните предизвикателства: продължаване на прилагането на мерки за взаимно свързване на енергийните мрежи, за да се подобри функционирането на пазарите на електроенергия и газ; увеличаване на предлагането на работна сила и на изработените часове в средносрочен план, включително по-нататъшни инициативи за работа и допълнителни стъпки за интегриране на по-възрастните работници, имигрантите и децата на имигранти в пазара на труда; засилване по икономически най-ефективния начин на мерките за подобряване на началното и средното образование и на броя на лицата, завършващи горна степен на средното образование или висше образование, в случай че настоящите инициативи се окажат недостатъчни за постигане на поставените амбициозни цели.
               
            ГЕРМАНИЯ
      
                  1.
               
               
                  Предвид доклада за изпълнение на Германия за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Германия отбеляза добър напредък в изпълнението на националната си програма за реформа за периода 2005—2007 г., както и в изпълнението на ангажиментите, договорени на пролетното заседание на Европейския съвет през 2006 г. в четирите приоритетни области на действие.
               
            
                  3.
               
               
                  Докладът за изпълнение показва, че е налице известен политически отговор по приетите от Съвета препоръки. Налице е добър отговор при консолидирането на публичните финанси и по-ограничен отговор по отношение на конкуренцията в сферата на услугите и при решаването на проблема със структурната безработица. Налице е известен отговор в допълнителните области, посочени в заключенията на Съвета като изискващи внимание. Освен това докладът за изпълнение се спира конкретно на препоръките, отправени към страните от еврозоната.
               
            
                  4.
               
               
                  Сред силните страни на доклада за изпълнение на Германия за 2007 г. са: консолидирането на публичните финанси; укрепването на висококачествените научни изследвания и иновации; напредъкът в решаването на проблема с безработицата сред младите хора; и решителният подход за увеличаване на детските заведения.
               
            
                  5.
               
               
                  Областите на политиката в германската национална програма за реформа, в които трябва да се работи приоритетно, са: конкуренцията в сферата на услугите и структурната безработица. Във връзка с това на Германия се препоръчва:
                  
                              —
                           
                           
                              да подобри условията за конкуренция в сферата на услугите, главно чрез по-нататъшно смекчаване на рестриктивните правила в регламентираните търговски дейности и професии, чрез подобряване на процедурите за възлагане на обществени поръчки и чрез ефективно регламентиране на предоставянето на високоскоростен достъп по цени на едро;
                           
                        
                              —
                           
                           
                              да предприеме действия за решаване на проблема със структурната безработица, като поддържа курса на реформите, съдържащи се в националната програма за реформа. Акцентът следва да бъде поставен върху интегрирането на нискоквалифицираните работници в пазара на труда посредством подход на гъвкавост и сигурност, съчетаващ по-добър достъп до квалификации с допълнителни реформи на данъчната система и системата за обезщетения и по-ефективни услуги по заетостта за безработните, които получават основна помощ.
                           
                        
            
                  6.
               
               
                  Освен това е важно през периода на изпълнение на националната програма за реформа Германия да се съсредоточи върху следните предизвикателства: осигуряване на дългосрочната устойчивост на публичните финанси чрез затвърждаване на постигнатата фискална консолидация, включително при текущото преразглеждане на бюджетните институции във федералната система, и чрез осъществяване на внимателен мониторинг на ефекта от здравната реформа с оглед контролиране на разходите и засилване на ефективността в сектора на здравеопазването; подобряване на условията за конкуренция в железопътния сектор и по-нататъшното увеличаване на конкуренцията в мрежите за газ и електроенергия, където тя продължава да бъде недостатъчна поради високата концентрация; продължаване на въвеждането на комплексно обслужване на едно гише и намаляване на времето, необходимо за започване на бизнес; и поощряване на непрекъснатото професионално обучение в контекста на планираните мерки за насърчаване на обучението през целия живот.
               
            ЕСТОНИЯ
      
                  1.
               
               
                  Предвид доклада за изпълнение на Естония за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Естония отбеляза много добър напредък в изпълнението на националната си програма за реформа за периода 2005—2007 г. Естония показа добър напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва известен политически отговор в допълнителните области, посочени от Съвета като изискващи внимание. Налице е известен политически отговор в областта на политиката за конкуренция, политиката за активен пазар на труда и образователната политика. Най-същественият отговор бе в политиката за научно-изследователската и развойна дейност и иновациите. Естония не е напреднала значително в модернизирането на трудовото законодателство.
               
            
                  4.
               
               
                  Сред силните страни на доклада за изпълнение на Естония са: изготвянето на амбициозна, дългосрочна и систематична нова стратегия в областта на научно-изследователската и развойна дейност и иновациите; мерките за улесняване на създаването на нови предприятия и финансирането на иновативните малки и средни предприятия; значителното увеличаване ръста на заетостта и мерките за повишаване на качеството на висшето образование и на професионалното обучение.
               
            
                  5.
               
               
                  Областите на политиката в естонската национална програма за реформа, в които трябва да се работи приоритетно, са: сферата на заетостта, където напредъкът в модернизирането на трудовото законодателство е ограничен.
               
            
                  6.
               
               
                  През периода на изпълнение на националната програма за реформа е важно Естония да се съсредоточи върху следните предизвикателства: подобряване на макроикономическата стабилност и ограничаване на инфлацията посредством подходящи структурни реформи и решителна фискална политика; увеличаване на усилията за осигуряване на превръщането на резултатите от научно-изследователската и развойна дейност в иновативни услуги или продукти; насърчаване на по-тясното сътрудничество между университетите и предприятията; започване на нова програма за имунитет и освобождаване от санкции или намаляване на техния размер, както и укрепване на правоприлагането в областта на конкуренцията; засилване на политиката за активен пазар на труда и увеличаване на предлагането на квалифицирана работна сила посредством прилагане на всеобхватна стратегия за обучение през целия живот, която да отговаря на нуждите на пазара на труда; преодоляване на инертността на пазара на труда чрез бърз напредък към модернизиране на трудовото законодателство и насърчаване на гъвкавите форми на заетост.
               
            ИРЛАНДИЯ
      
                  1.
               
               
                  Предвид доклада за изпълнение на Ирландия за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Ирландия отбеляза много добър напредък в изпълнението на националната си програма за реформа за периода 2005—2007 г. Ирландия показа добър напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва добър политически отговор в областите, посочени от Съвета като изискващи внимание. Макар и докладът за изпълнение да не се спира конкретно на препоръките, отправени към страните от еврозоната, по същество са отразени развитията в тази сфера.
               
            
                  4.
               
               
                  Сред силните страни на ирландската национална програма за реформа и нейното изпълнение е всеобхватната и съгласувана национална стратегия. Документът изтъква освен това и приноса на Лисабонския процес посредством ролята му за превръщането в приоритет и изпълнението на конкретни действия, и подчертава ключовата му роля за справяне с предизвикателствата и за използване на възможностите, свързани с глобализацията.
               
            
                  5.
               
               
                  През периода на изпълнение на националната програма за реформа е важно Ирландия да се съсредоточи върху следните предизвикателства за в бъдеще: ускоряване на напредъка в предприемане на конкретни мерки за реформа на пенсионната система; ускоряване на напредъка в увеличаване участието на пазара на труда, включително чрез постигането на допълнителен напредък в изграждането на цялостна инфраструктура от детски заведения; по-нататъшно развитие на политическата рамка за пазара на труда и за социалната интеграция на мигрантите и специален акцент върху подкрепата за по-възрастните и нискоквалифицираните работници; както и внимателно наблюдение на развитието на жилищния пазар, засягащо краткосрочния и средносрочния растеж.
               
            ГЪРЦИЯ
      
                  1.
               
               
                  Предвид доклада за изпълнение на Гърция за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Гърция отбеляза устойчив напредък в изпълнението на националната си програма за реформа за периода 2005—2007 г. Гърция показа известен напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва, че е налице известен политически отговор по приетите от Съвета препоръки. Налице е известен отговор в допълнителните области, посочени в заключенията на Съвета като изискващи внимание. Докладът за изпълнение не посочва конкретно препоръките, отправени към страните от еврозоната, въпреки че се установява ясна връзка в приложената отчетна таблица.
               
            
                  4.
               
               
                  Сред силните страни на доклада за изпълнение на Гърция за 2007 г. са: добрият напредък в консолидирането на публичните финанси, насърчаването на заетостта сред жените, прилагането на законодателството за вътрешния пазар и подобряването на бизнес средата. Налице са обещаващи признаци на напредък в определянето на график за осъществяване на реформите в пенсионната система, целящи подобряване на фискалната устойчивост в дългосрочен план.
               
            
                  5.
               
               
                  Областите на политиката в гръцката национална програма за реформа, в които трябва да се работи приоритетно, са: фискалната устойчивост в дългосрочен план; изпълнението на програмата за реформи в публичната администрация; консолидирането на политиките за активен пазар на труда; справяне с високата безработица сред младите хора; справяне с недекларираната трудова дейност и ускоряване на реформите в образованието и обучението през целия живот. Във връзка с това на Гърция се препоръчва:
                  
                              —
                           
                           
                              да продължи фискалната консолидация и намаляването на дълга и да осъществи бързо пенсионната реформа с оглед подобряване на фискалната устойчивост в дългосрочен план;
                           
                        
                              —
                           
                           
                              да осъществи реформата в публичната си администрация чрез изграждане на ефективен капацитет за регулиране, контрол и осигуряване на прилагането, чрез осъвременяване на политиката за човешките ресурси и чрез ефективно използване на структурните фондове;
                           
                        
                              —
                           
                           
                              в съответствие с интегрирания подход на съчетаване на гъвкавост и сигурност, да модернизира защитата на труда, включително законодателството, за да се обхванат всички форми на договорни отношения, да намали данъчната тежест върху труда, да укрепи политиката за активен пазар на труда и да превърне недекларираната трудова дейност в официална заетост;
                           
                        
                              —
                           
                           
                              да ускори осъществяването на реформите в образованието и обучението през целия живот, за да се подобри качеството и да се отговори на нуждите на пазара на труда, да увеличи участието и да осигури плавен преход към заетост, особено за младите хора.
                           
                        
            
                  6.
               
               
                  Освен това е важно през периода на изпълнение на националната програма за реформа Гърция да се съсредоточи върху следните предизвикателства: продължаване на усилията за намаляване на инфлационния натиск и преодоляване на причините за настоящия дефицит по текущата сметка; ускоряване на усилията за разработване на стратегия в областта на научните изследвания и иновациите и увеличаване на инвестициите в научно-изследователската и развойна дейност; по-нататъшно подобряване на транспонирането на законодателството за вътрешния пазар; ускоряване на напредъка за постигане на целите на политиката за малките и средните предприятия, определени на пролетното заседание на Европейския съвет през 2006 г.; укрепване на конкуренцията в областта на професионалните услуги; опазване на околната среда посредством превръщане в приоритет на ефективното управление на твърдите отпадъци и отпадъчните води и ограничаване на емисиите на парникови газове; насърчаване на по-голямо участие на жените в заетостта; намаляване на преждевременното напускане на училище и въвеждане на съгласувана стратегия за активно остаряване.
               
            ИСПАНИЯ
      
                  1.
               
               
                  Предвид доклада за изпълнение на Испания за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Испания отбеляза много добър напредък в изпълнението на националната си програма за реформа за периода 2005—2007 г. Испания показа добър напредък в изпълнението на ангажиментите, договорени на пролетното заседание на Европейския съвет през 2006 г., в три от четирите приоритетни области на действие.
               
            
                  3.
               
               
                  Докладът за изпълнение показва добър политически отговор по приетите от Съвета препоръки. Налице е известен отговор в допълнителните области, посочени в заключенията на Съвета като изискващи внимание. Освен това, докладът за изпълнение се спира конкретно на препоръките, отправени към страните от еврозоната.
               
            
                  4.
               
               
                  Сред силните страни на доклада за изпълнение на Испания за 2007 г. са: намаляване на държавния дълг, което е по-бързо от планираното; добър напредък в изпълнението на плана за научно-изследователската и развойна дейност и иновациите и в постигането на целта, свързана с нивото на заетост, по-специално на трудовата заетост на жените.
               
            
                  5.
               
               
                  Областите на политиката в испанската национална програма за реформа, в които понастоящем трябва да се работи приоритетно, са: подобряването на конкуренцията на пазарите на електроенергия и по-нататъшно подобряване в сферата на образованието. Във връзка с това на Испания се препоръчва:
                  
                              —
                           
                           
                              да предприеме по-нататъшни мерки за увеличаване на конкуренцията в енергийния сектор, по-конкретно като продължи да премахва всички видове мита, за да се гарантира отсъствието на механизми, нарушаващи конкуренцията при определянето на цените, и като подобрява капацитета на трансграничните връзки с цел да се гарантира сигурност на доставките;
                           
                        
                              —
                           
                           
                              да осигури ефективно осъществяване на реформите в образованието, включително на регионално ниво, с цел намаляване на преждевременното напускане на училище.
                           
                        
            
                  6.
               
               
                  Освен това е важно през периода на изпълнение на националната програма за реформа Испания да се съсредоточи върху следните предизвикателства: продължаване на усилията за намаляване на инфлационния натиск, преодоляване на причините за настоящия дефицит по текущата сметка и наблюдаване на развитието на жилищния пазар; увеличаване на конкуренцията в сферата на професионалните услуги и пазарите на търговия на дребно; прилагане на програмата за по-добро регулиране, както и подобряване при необходимост на регулаторната рамка; разработване на допълнителни мерки за околната среда, най-вече с цел намаляване на емисиите на CO2; предприемане на всички необходими мерки за по-нататъшно модернизиране на политиката в областта на защитата на труда, за да се насърчи подхода на съчетаване на гъвкавост и сигурност на пазара на труда с цел да се противодейства на сегментирането и да се популяризира привлекателността на работата на непълен работен ден; увеличаване на производителността посредством повишаване на нивото на квалификация и иновации; продължаване на сегашните усилия за интегриране на имигрантите в пазара на труда; по-нататъшно подобряване на достъпа до детски заведения; и осъществяване на реформите в пенсионната система и в здравеопазването с цел да се подобри фискалната устойчивост в дългосрочен план.
               
            ФРАНЦИЯ
      
                  1.
               
               
                  Предвид доклада за изпълнение на Франция за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Франция отбеляза устойчив напредък в изпълнението на националната си програма за реформа за периода 2005—2007 г. От средата на 2007 г. ритъмът на реформите се ускори. Франция показа известен напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва, че Франция е предприела някои начални мерки в отговор на препоръките, отправени ѝ от Съвета, но останалите изисквания за реформа продължават да бъдат от първостепенна важност. В останалите области, посочени в заключенията на Съвета като изискващи внимание, са приети определен брой мерки, по-специално е започната важна реформа с цел насърчаване на предприемачеството и подкрепа за новосъздадените предприятия. Докладът за изпълнение обаче не се спира конкретно на препоръките, отправени към страните от еврозоната.
               
            
                  4.
               
               
                  Сред силните страни на доклада за изпълнение на Франция за 2007 г. са: реформите в научно-изследователската и развойна дейност и иновациите; конкретните резултати от мерките в сферата на информационните и комуникационни технологии; приоритетът, който се отдава на промишлената политика (pôle de compétitivité); реформата, която има за цел по-голяма автономност на университетите, и цялостният набор от обявени мерки с оглед подобряване на функционирането на пазара на труда, в това число посредством промени в законодателството.
               
            
                  5.
               
               
                  Докладът за изпълнение представя значително изменена стратегия, в която заетостта трябва да се превърне във фактор на икономическа политика, насочен към ускорен растеж. Въпреки приемането на втория етап от реформата на закона Galland, все още е необходимо да се въведат и изцяло да се приложат нови мерки с цел осигуряване на ефективна конкуренция в пазарите на услуги. Важно е Франция да увеличи още повече усилията в бюджетната сфера, за да може едновременно да постигне прилагане на съгласувана стратегия за реформа и по-нататъшно консолидиране на публичните финанси. Необходими са значителни или продължителни по-нататъшни мерки за постигане на бюджетна консолидация, за увеличаване на конкуренцията в мрежовите индустрии и за подобряване на функционирането на пазара на труда. Във връзка с това на Франция се препоръчва:
                  
                              —
                           
                           
                              да осигури устойчивостта на публичните финанси, като вземе предвид застаряването на населението, посредством засилване на темпа на бюджетна консолидация и намаляване на дълга, както и да се стреми към постигането на средносрочната цел до 2010 г. при благоприятни циклични условия. В преговорите за пенсионните системи, предвидени за 2008 г., ще трябва да се използват резултатите, постигнати благодарение на реформата от 2003 г.;
                           
                        
                              —
                           
                           
                              да подобри условията за конкуренция в секторите на газта и електроенергията и да предприеме допълнителни мерки за засилване на конкуренцията в железопътния товарен транспорт между традиционния оператор и неговите конкуренти;
                           
                        
                              —
                           
                           
                              в рамките на интегрирания подход на съчетаване на гъвкавост и сигурност, да насърчи програмите за обучение през целия живот и да модернизира защитата на труда, за да се преодолее по-конкретно сегментацията на пазара на труда между различните видове трудови договори и да се улесни преминаването от срочни към безсрочни трудови договори и обратно.
                           
                        
            
                  6.
               
               
                  Освен това е важно през периода на изпълнение на националната програма за реформа Франция да се съсредоточи върху следните предизвикателства: по-нататъшно укрепване на конкуренцията в регламентираните търговски дейности и професии, по-нататъшно насърчаване на политиките за по-добро регулиране чрез включване на оценки на въздействието; по-нататъшно увеличаване на предлагането на работна сила и гарантиране на адекватно заплащане на труда.
               
            ИТАЛИЯ
      
                  1.
               
               
                  Предвид доклада за изпълнение на Италия за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Италия отбеляза добър напредък в изпълнението на националната си програма за реформа за периода 2005—2007 г. Налице е известен отговор по отношение на изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва известен политически отговор по приетите от Съвета препоръки. Като се има предвид мащаба на предизвикателството, са необходими значителни по-нататъшни реформи. Налице е известен политически отговор в допълнителните области, посочени в заключенията на Съвета като изискващи внимание. Освен това, докладът за изпълнение се спира конкретно на препоръките, отправени към страните от еврозоната.
               
            
                  4.
               
               
                  Сред силните страни на доклада за изпълнение на Италия за 2007 г. са: началните стъпки за подобряване на бизнес средата; мерките за засилване на конкуренцията в областта на професионалните и финансовите услуги и търговията на дребно; извършените наскоро подобрения по отношение на недостатъчното транспониране на законодателството на ЕС и действията в областта на електронното управление за модернизиране на публичния сектор.
               
            
                  5.
               
               
                  Областите на политиката в италианската национална програма за реформа, в които трябва да се работи приоритетно, са: фискалната устойчивост, по отношение на която е необходимо усилията да продължат, и реформата на пенсионната система, която трябва да бъде изцяло осъществена и, по възможност, завършена; засилване на конкуренцията на пазарите на продукти и услуги и продължаване на цялостното прилагане на обявените реформи; продължаване на борбата с регионалните различия в заетостта; и подобряване на образованието и обучението през целия живот. Във връзка с това на Италия се препоръчва:
                  
                              —
                           
                           
                              да работи енергично за постигане на фискална консолидация, по-специално чрез ограничаване на нарастването на настоящите първични разходи, и да приложи изцяло, и където е подходящо, да завърши реформата на пенсионната система с оглед подобряване на устойчивостта на публичните финанси в дългосрочен план;
                           
                        
                              —
                           
                           
                              да продължи напредъка, постигнат в засилването на конкуренцията на пазарите на продукти и услуги, и да работи енергично за осъществяване на обявените реформи;
                           
                        
                              —
                           
                           
                              да подобри качеството на образованието и неговата адаптираност към изискванията на пазара на труда, да насърчава обучението през целия живот, да продължи да предприема мерки срещу недекларираната трудова дейност и да осигури ефективното функциониране на службите по заетостта в рамките на подхода на съчетаване на гъвкавост и сигурност и с оглед намаляване на регионалните различия.
                           
                        
            
                  6.
               
               
                  Освен това е важно през периода на изпълнение на националната програма за реформа Италия да се съсредоточи върху следните предизвикателства: увеличаване на инвестициите в научно-изследователската и развойна дейност и повишаване на тяхната ефективност там, където въпреки положителното развитие в политиката са необходими по-нататъшни усилия за постигане на целта за 2010 г. и за увеличаване на ефективността на публичните разходи; увеличаване на усилията за изпълнение на целите за намаляване на емисиите на парникови газове; подобряване на нормативната уредба чрез укрепване и цялостно прилагане на системата за оценка на въздействието, по-специално за малките и средните предприятия; осъществяване на планове за подобряване на инфраструктурата, най-вече поради нейния принос за южните региони; продължаващо увеличаване на предоставянето на грижи за децата и за възрастните хора с цел съвместяване на работата и семейния живот, и насърчаване на участието на жените на пазара на труда; и въвеждане на последователна стратегия за активно остаряване с цел увеличаване на заетостта на по-възрастните работници и подобряване на адекватността на пенсиите.
               
            КИПЪР
      
                  1.
               
               
                  Предвид доклада за изпълнение на Кипър за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Кипър отбеляза добър напредък в изпълнението на националната си програма за реформа за периода 2005—2007 г. Кипър постигна добър напредък в изпълнението на специфичните ангажименти, договорени на пролетното заседание на Европейския съвет през 2006 г., в приоритетните области.
               
            
                  3.
               
               
                  Докладът за изпълнение показва добър политически отговор по приетите от Съвета препоръки. С оглед постигането на устойчивост на публичните финанси в дългосрочен план е налице задоволителен първоначален отговор в реформата на здравната система, но ограничен отговор в пенсионната реформа. Освен това има известен отговор в насърчаването на обучението през целия живот, но ограничен такъв в реформирането на системата на професионално образование и обучение. Налице е известен политически отговор в допълнителните области, посочени в заключенията на Съвета като изискващи внимание.
               
            
                  4.
               
               
                  Сред силните страни на доклада за изпълнение са: напредъкът в областта на фискалната консолидация при намаляването както на дефицита, така и на дълга; нова политика за разработване на цялостна система в областта на научните изследвания и иновациите; и поддържането на добри цялостни резултати в областта на трудовата заетост, подкрепени от широк набор от мерки за активен пазар на труда.
               
            
                  5.
               
               
                  Областите на политиката в кипърската национална програма за реформа, в които преодоляването на слабостите трябва да бъде с най-голям приоритет, са: преглед на разходите, свързани със застаряването; прилагане на наскоро приетата национална стратегия за обучение през целия живот за периода 2007—2013 г. и увеличаване на възможностите за младите хора за обучение и трудова заетост. Във връзка с това на Кипър се препоръчва:
                  
                              —
                           
                           
                              да предприеме мерки за осъществяване на реформи в пенсионната и здравната система и да изработи график за тяхното изпълнение с цел подобряване на фискалната устойчивост;
                           
                        
                              —
                           
                           
                              да поощри обучението през целия живот и да увеличи възможностите на младите хора за наемане на работа и за обучение, като прилага наскоро приетата национална стратегия за обучение през целия живот, както и реформите в системите за професионално обучение, образование, обучение и стаж, в това число чрез новата модерна схема за професионални стажове.
                           
                        
            
                  6.
               
               
                  Освен това е важно през периода на изпълнение на националната програма за реформа Кипър да се съсредоточи върху мерки за: подобряване на конкуренцията в областта на професионалните услуги; по-нататъшно насърчаване на научно-изследователската и развойна дейност в частния сектор; и премахване на различията в заплащането на двата пола.
               
            ЛАТВИЯ
      
                  1.
               
               
                  Предвид доклада за изпълнение на Латвия за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Латвия отбеляза известен напредък в изпълнението на националната си програма за реформа за периода 2005—2007 г. и известен напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва, че е налице известен напредък в отговор на приетите от Съвета препоръки. Налице е частичен отговор в допълнителните области, посочени на пролетното заседание на Европейския съвет през 2007 г. като изискващи внимание.
               
            
                  4.
               
               
                  Сред силните страни на доклада за изпълнение са: първите положителни стъпки в областта на знанието и иновациите; постигнатият напредък по някои въпроси, свързани с малките и средните предприятия и предприемачеството; утвърждаването на ролята на органа по конкуренцията в наблюдението на пазара; и по-нататъшните мерки за насърчаване на енергийната ефективност и използването на възобновяеми енергийни източници. Латвия предприе също така набор от мерки, които допринесоха успешно за функционирането на пазара на труда.
               
            
                  5.
               
               
                  Областите на политиката в латвийската национална програма за реформа, в които трябва да се работи приоритетно, са: по-конкретни мерки за осигуряване на макроикономическа стабилност пред риска от прегряване на икономиката; по-нататъшно развитие на стратегията за научно-изследователска и развойна дейност с цел подобряване на определянето на приоритети и активизиране на участието на частния сектор; както и засилени мерки за увеличаване на предлагането на работна сила и повишаване на нейната квалификация. Във връзка с това на Латвия се препоръчва:
                  
                              —
                           
                           
                              да провежда по-рестриктивна фискална политика с внимателно степенуване на приоритетите при разходите и развитието в заплащането, които да са в съответствие с производителността, за да се допринесе за преодоляване на риска от прегряване на икономиката и намаляване на риска от макроикономическа нестабилност;
                           
                        
                              —
                           
                           
                              да реализира по-бърз напредък в осъществяването на реформите в политиката на научни изследвания и иновации, за да постигне поставените амбициозни цели. Това се отнася особено за политиките за стимулиране на партньорствата между изследователските и образователните институции и предприятията;
                           
                        
                              —
                           
                           
                              в рамките на интегриран подход на съчетаване на гъвкавост и сигурност, да положи по-интензивни усилия за увеличаване предлагането на работна сила и повишаване на производителността чрез подобряване на активността и регионалната мобилност, както и на адекватността на системите за образование и обучение по отношение на нуждите на пазара на труда, като въведе система за обучение през целия живот.
                           
                        
            
                  6.
               
               
                  Освен това е важно през периода на изпълнение на националната програма за реформа Латвия да се съсредоточи върху: по-нататъшно подобряване на регулаторната среда, по-специално посредством по-добра и ясна регулаторна политика; провеждане на политики за активен пазар на труда и увеличаване наличността на детски заведения.
               
            ЛИТВА
      
                  1.
               
               
                  Предвид доклада за изпълнение на Литва за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Литва отбеляза добър напредък в изпълнението на националната си програма за реформа за периода 2005—2007 г. Литва постигна също известен напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва ограничен политически отговор по приетите от Съвета препоръки. Налице е известен политически отговор в допълнителните области, посочени от Съвета като изискващи внимание.
               
            
                  4.
               
               
                  Сред силните страни на доклада за изпълнение на Литва за 2007 г. са: одобряването на приоритетни области за научно-изследователската и развойна дейност и приемането на закона за професионалното обучение.
               
            
                  5.
               
               
                  Областите на политиката в литовската национална програма за реформа, в които трябва да се работи приоритетно, са: увеличаване и подобряване на ефективността на инвестициите в научно-изследователската и развойна дейност и подкрепа за иновациите; нарастване на вътрешната мобилност на работната сила, насърчаване на участието на хората на зряла възраст, особено на по-възрастните работници, в програми за обучение през целия живот, и реформиране на системите за образование и обучение, за да се гарантира тяхното качество и съответствието им с изискванията на пазара на труда. Във връзка с това на Литва се препоръчва:
                  
                              —
                           
                           
                              да ускори осъществяването на структурната реформа на системата си за научно-изследователска и развойна дейност и иновации, така че да се увеличи ефективността на публичните разходи и да се създадат благоприятни условия за повече частни инвестиции в тази област, включително за иновации в традиционни и нискотехнологични сектори;
                           
                        
                              —
                           
                           
                              да положи по-интензивни усилия за увеличаване на предлагането на опитна работна сила посредством: подобряване на регионалната мобилност, реформиране на системите за образование и обучение, за да се гарантира тяхното качество и съответствието им с изискванията на пазара на труда, и прилагане на преразгледаната стратегия за обучение през целия живот, като се обърне специално внимание на участието на по-възрастните работници.
                           
                        
            
                  6.
               
               
                  Освен това е важно през периода на изпълнение на националната програма за реформа Литва да се съсредоточи върху следните предизвикателства: подобряване на макроикономическата стабилност и ограничаване на инфлацията; увеличаване на преките чуждестранни инвестиции; подобряване ефективността на регулаторната среда със специален акцент върху опростяването на законодателството; подобряване на възможностите за наемане на работа на млади хора; разширяване на обучението по предприемачество; повишаване наличието на детските заведения; както и укрепване на здравето и безопасността на работното място.
               
            ЛЮКСЕМБУРГ
      
                  1.
               
               
                  Предвид доклада за изпълнение на Люксембург за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Люксембург отбеляза много добър напредък в изпълнението на националната си програма за реформа за периода 2005—2007 г. Страната постигна известен напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва частичен политически отговор в областите, посочени от Съвета като изискващи внимание. Освен това докладът за изпълнение се спира конкретно на препоръките, отправени към страните от еврозоната.
               
            
                  4.
               
               
                  Сред силните страни на доклада за изпълнение на Люксембург за 2007 г. са: инвестициите за интегриране на икономиката в международния контекст, усилията за разработване на широкообхватна, насочена към потребностите на бизнеса политика на опростяване на формалностите, изграждането на инфраструктура от детски заведения, реформата на професионалното обучение и въвеждането на нови форми на заетост.
               
            
                  5.
               
               
                  През периода на изпълнение на националната програма за реформа е важно Люксембург да се съсредоточи върху следните предизвикателства: ускоряване на прилагането на мерки, насочени към увеличаване на заетостта на по-възрастните работници, по-специално чрез реформа за предотвратяване на ранното пенсиониране; предприемане на по-нататъшни мерки за намаляване на броя на преждевременно напускащите училище и за премахване на изкуствените бариери между различните видове образование; внимателно наблюдение на въздействието на наскоро приетите мерки за намаляване на безработицата сред младите хора; и, за да се създаде по-привлекателна икономическа среда, необходимост от по-голяма подкрепа за създаване на конкурентни пазари, за по-добро транспониране на законодателството на ЕС и за подкрепа за малките и средните предприятия. Важно е също Люксембург да предприеме мерки за реформа на пенсионната система с цел осигуряване нейната устойчивост в дългосрочен план.
               
            УНГАРИЯ
      
                  1.
               
               
                  Предвид доклада за изпълнение на Унгария за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Унгария отбеляза ограничен напредък в изпълнението на националната си програма за реформа за периода 2005—2007 г. Унгария показа известен напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва частичен политически отговор по приетите от Съвета препоръки. Налице е известен политически отговор в допълнителните области, посочени в заключенията на Съвета като изискващи внимание.
               
            
                  4.
               
               
                  Сред силните страни на доклада за изпълнение за 2007 г. са: значителните подобрения във фискалната консолидация, приемането и прилагането на различни мерки за структурни реформи, намаляване на времето, необходимо за започване на бизнес, и усилията за съкращаване на административните разходи, въвеждането на допълнителни стимули за работа и присъствие на пазара на труда, както и превръщането на недекларираната трудова дейност в официална заетост.
               
            
                  5.
               
               
                  Областите на политиката в унгарската национална програма за реформа, в които трябва да се работи приоритетно, са: продължаване на фискалната консолидация и коригиране на прекомерния дефицит, съгласно предвиденото, по-нататъшно подобряване на устойчивостта на публичните финанси, подобряване на ситуацията на групите в неравностойно положение на пазара на труда, намаляване на продължаващите регионални различия в заетостта и реформиране на системите за образование и обучение. Във връзка с това на Унгария се препоръчва:
                  
                              —
                           
                           
                              да продължи изпълнението на необходимите мерки за осигуряване на трайно намаляване на държавния дефицит и на съотношението на държавния дълг спрямо БВП с по-голяма убедителност на разходната страна, включително чрез създаването на по-обстойни и всеобхватни правила за разходите;
                           
                        
                              —
                           
                           
                              да продължи реформата на публичната администрация, здравеопазването, пенсионната и образователната системи, за да се осигури фискална устойчивост в дългосрочен план и да се подобри икономическата ефективност. Това следва да включва стъпки за допълнително ограничаване на ранното пенсиониране, намаляване броя на новите лица с пенсии за инвалидност, и по-нататъшно преструктуриране на здравеопазването;
                           
                        
                              —
                           
                           
                              да засили политиките за активен пазар на труда с цел подобряване на ситуацията на групите в неравностойно положение на пазара на труда; да намали продължаващите регионални различия в заетостта;
                           
                        
                              —
                           
                           
                              да осигури достъп до висококачествено образование и обучение за всички, да повиши уменията и да подобри съответствието на системите за образование и обучение с изискванията на пазара на труда.
                           
                        
            
                  6.
               
               
                  Освен това е важно през периода на изпълнение на националната програма за реформа Унгария да се съсредоточи върху следните предизвикателства за бъдещето: по-нататъшна реформа на публичната система за научноизследователска дейност, увеличаване на ефективността на публичните разходи за научно-изследователската и развойна дейност и подобряване на връзките между публичния и частния сектор в тази сфера; намаляване и пренасочване на държавните помощи; подобряване на регулаторната среда посредством допълнително намаляване на административната тежест и опростяване на законодателството; въвеждане на допълнителни стимули за работа и присъствие на пазара на труда; постигане на по-добро съвместяване на работата и личния живот; завършване на въвеждането на интегрираната система за трудова заетост и социални услуги; превръщане на недекларираната трудова дейност в официална заетост; и прилагане на стратегията за обучение през целия живот.
               
            МАЛТА
      
                  1.
               
               
                  Предвид доклада за изпълнение на Малта за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Малта отбеляза добър напредък в изпълнението на националната си програма за реформа за периода 2005—2007 г. Страната постигна добър напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва ограничен политически отговор по приетите от Съвета препоръки. Налице е ограничен политически отговор в допълнителните области, посочени от Съвета като изискващи внимание.
               
            
                  4.
               
               
                  Сред силните страни на малтийската национална програма за реформа и нейното изпълнение са: управлението на програмата и напредъкът, постигнат във фискалната консолидация, укрепването на бизнес средата, либерализирането на някои пазари (напр. пристанищата), реформата на образованието и по-голямото използване на информационните и комуникационните технологии.
               
            
                  5.
               
               
                  Областите на политиката в националната програма за реформа, в които трябва да се работи приоритетно, са политиката в областта на конкуренцията и продължаващите проблеми на пазара на труда. Във връзка с това на Малта се препоръчва:
                  
                              —
                           
                           
                              да засили конкуренцията, по-конкретно чрез намаляване на държавните помощи и пренасочването им към хоризонтални цели, както и чрез укрепване на органа по конкуренцията и чрез по-нататъшни стъпки за предоставяне на професионални услуги;
                           
                        
                              —
                           
                           
                              да увеличи усилията за привличане на повече хора на пазара на труда, особено на жени и на по-възрастни работници; да продължи да полага усилия за справяне с недекларираната трудова дейност и да предприеме допълнителни действия относно системата за обезщетения, за да направи декларираната трудова дейност по-привлекателна.
                           
                        
            
                  6.
               
               
                  Освен това е важно през периода на изпълнение на националната програма за реформа Малта да се съсредоточи върху: продължаване на изпълняването и засилването на мерки в реформата на здравеопазването; по-нататъшно подобряване на регулаторната среда чрез продължаване на работата по опростяване на законодателството и чрез въвеждане на систематични оценки на въздействието, както и на ефективно комплексно обслужване на едно гише при създаването на нови предприятия; разнообразяване на енергийните източници, включително насърчаване на енергийната ефективност и на възобновяемите енергии и разглеждане на възможността за свързване на Малта към европейските енергийни мрежи; продължаване на усилията за повишаване на образователното равнище и намаляване на равнището на преждевременно напускане на училище.
               
            НИДЕРЛАНДИЯ
      
                  1.
               
               
                  Предвид доклада за изпълнение на Нидерландия за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Нидерландия отбеляза много добър напредък в изпълнението на националната си програма за реформа за периода 2005—2007 г. Нидерландия показа добър отговор по отношение на изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва известен политически отговор по приетата от Съвета препоръка, както и в допълнителните области, отбелязани от Съвета като изискващи внимание, въпреки че остават значителни предизвикателства пред научно-изследователската и развойната дейност. Освен това докладът за изпълнение се спира конкретно на препоръките, отправени към страните от еврозоната.
               
            
                  4.
               
               
                  Сред силните страни на националната програма за реформа и нейното изпълнение са: усилията за намаляване на административната тежест и подобряване на бизнес средата; амбициозните проекти в областта на енергетиката и изменението на климата; и стимулите за подобряване на предоставянето на грижи за децата.
               
            
                  5.
               
               
                  Областта на политиката в нидерландската национална програма за реформа, в която трябва да се работи приоритетно, е подобряването на предлагането на работна сила. Във връзка с това на Нидерландия се препоръчва:
                  
                              —
                           
                           
                              да вземе по-нататъшни мерки за подобряване предлагането на работна сила при жените, по-възрастните работници и групите в неравностойно положение с оглед увеличаване на общия брой изработени часове в икономиката.
                           
                        
            
                  6.
               
               
                  Освен това е важно през периода на изпълнение на националната програма за реформа Нидерландия да се съсредоточи върху следните предизвикателства: увеличаване на усилията, насочени към повишаване на разходите за научно-изследователска и развойна дейност в частния сектор, като се осигури подобрена съгласуваност чрез наскоро създадените нови структури за управление на политиките и се изготви последователна стратегия за научно-изследователската и развойна дейност и иновациите, която да включва взаимодействието между научно-изследователската и развойната дейност в частния и в публичния сектор, както и чуждестранните инвестиции в нея.
               
            АВСТРИЯ
      
                  1.
               
               
                  Предвид доклада за изпълнение на Австрия за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Австрия отбеляза значителен напредък в изпълнението на националната си програма за реформа за периода 2005—2007 г. Австрия показа добър напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва ограничен политически отговор по приетата от Съвета препоръка относно заетостта. Налице е известен отговор в допълнителните области, посочени в заключенията на Съвета като изискващи внимание. Освен това докладът за изпълнение се спира конкретно на препоръките, отправени към страните от еврозоната.
               
            
                  4.
               
               
                  Сред силните страни на доклада за изпълнение на Австрия за 2007 г. са: добрите практики за насърчаване на иновациите, като ваучера за иновации; увеличеният бюджет за научно-изследователска и развойна дейност в съответствие с целта от 3 %; създаването на фонд за климата и енергията; успешното прилагане и по-нататъшното развитие на модела на съчетаване на гъвкавост и сигурност.
               
            
                  5.
               
               
                  Областите на политиката в австрийската национална програма за реформа, в които трябва да се работи приоритетно, са: увеличаване на предлагането на работна сила при по-възрастните работници и подобряване на уменията и на възможностите за наемане на работа на млади хора в неравностойно положение. Във връзка с това на Австрия се препоръчва:
                  
                              —
                           
                           
                              да подобри още повече стимулите за продължаване на трудовата дейност за по-възрастните работници чрез прилагане на всеобхватна стратегия, включваща подобрено професионално обучение, адаптиране на условията на труд и по-строги условия за ранно пенсиониране; и подобряване на резултатите от образованието на уязвимата част от младите хора.
                           
                        
            
                  6.
               
               
                  Освен това е важно през периода на изпълнение на националната програма за реформа Австрия да се съсредоточи върху следните предизвикателства: укрепване на фискалното регулиране с оглед постигане на балансиран бюджет преди 2010 г.; увеличаване на конкуренцията в сферата на услугите, по-специално на професионалните услуги; укрепване на обучението по предприемачество; набелязване на по-нататъшни политики и мерки за намаляване на вредните емисии; борба с разделението на половете на пазара на труда, включително чрез по-нататъшно повишаване наличието на детски заведения.
               
            ПОЛША
      
                  1.
               
               
                  Предвид доклада за изпълнение на Полша за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Полша отбеляза ограничен напредък в изпълнението на националната си програма за реформа за периода 2005—2007 г., както и в изпълнението на ангажиментите, договорени на срещата на Европейския съвет през пролетта на 2006 г. в четирите приоритетни области на действие.
               
            
                  3.
               
               
                  Докладът за изпълнение показва частичен политически отговор по приетите от Съвета препоръки. Налице е известен политически отговор в допълнителните области, посочени в заключенията на Съвета като изискващи внимание.
               
            
                  4.
               
               
                  Сред силните страни на доклада за изпълнение на Полша за 2007 г. са: вниманието, отделено на развитието на предприемачеството; мерките за намаляване на данъчната тежест върху труда; приоритетът и предоставеното финансиране за мерки за активен пазар на труда; и тясната връзка на приоритетите в националната програма за реформа с финансирането от ЕС.
               
            
                  5.
               
               
                  Областите на политиката в полската национална програма за реформа, в които трябва да се работи приоритетно, са: по-силен ангажимент по отношение на устойчивостта на публичните финанси; енергични действия за подобряване на регулирането и за насърчаване на отварянето на пазари в мрежовите индустрии; осъществяване на реформите в научно-изследователската и развойна дейност; по-нататъшни мерки за справяне с ниското равнище на заетост на по-възрастните работници; по-добро съсредоточаване на политиката за активен пазар на труда върху най-уязвимите групи; и прилагане на стратегията за обучение през целия живот. Във връзка с това на Полша се препоръчва:
                  
                              —
                           
                           
                              да заздрави фискалната консолидация и да допълни номиналния държавен бюджетен дефицит „котва“ (таван на дефицита) с допълнителни механизми за увеличаване на контрола върху разходите;
                           
                        
                              —
                           
                           
                              да подобри рамката за конкуренция в мрежовите индустрии, включително енергийните пазари, inter alia чрез преразглеждане на ролята на регулаторните органи;
                           
                        
                              —
                           
                           
                              да продължи реформата в публичния сектор за научни изследвания, за да даде тласък на научно-изследователската и развойна дейност и иновациите и да се приложи рамката за научно-изследователска и развойна дейност в частния сектор;
                           
                        
                              —
                           
                           
                              с цел разработване на интегриран подход на съчетаване на гъвкавост и сигурност, да увеличи равнището и ефективността на политиката за активен пазар на труда, особено по отношение на по-възрастните хора и социално слабите групи, да преразгледа системите за обезщетения с оглед подобряване на стимулите за работа, да приложи стратегията за обучение през целия живот и да модернизира системите за образование и обучение с оглед на потребностите на пазара на труда.
                           
                        
            
                  6.
               
               
                  Освен това е важно през периода на изпълнение на националната програма за реформа Полша да се съсредоточи върху следните предизвикателства: обновяване на транспортната инфраструктура; ускоряване на процеса на фирмена регистрация; осигуряване на своевременно изпълнение на програмите в областта на електронното управление; подобряване на транспонирането на законодателството за вътрешния пазар; и увеличаване на предоставянето на грижи за децата с цел съвместяване на работата и семейния живот.
               
            ПОРТУГАЛИЯ
      
                  1.
               
               
                  Предвид доклада за изпълнение на Португалия за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Португалия отбеляза добър напредък в изпълнението на националната си програма за реформа за периода 2005—2007 г. Португалия показа добър напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва добър политически отговор по препоръките на Съвета. Налице е също така известен политически отговор в допълнителните области, посочени в заключенията на Съвета като изискващи внимание. Освен това докладът за изпълнение се спира конкретно на препоръките, отправени към страните от еврозоната.
               
            
                  4.
               
               
                  Сред силните страни на доклада за изпълнение на Португалия за 2007 г. са: постигнатият напредък при корекцията на фискалния дисбаланс, при насърчаването на устойчиви реформи в публичната администрация и при пенсионната и здравната реформа, напредъкът в освобождаването на потенциала за стопанска дейност и изпълнението на технологичния план.
               
            
                  5.
               
               
                  Областите на политиката в португалската национална програма за реформа, в които трябва да се работи приоритетно, са: консолидиране на публичните финанси, съчетано с подобряване на тяхното качество и устойчивост, и насочване на публичните разходи към нарастване на потенциала за растеж на Португалия; подобряване на ефикасността на образователната система, по-специално чрез подобряване на образователното равнище и намаляване на броя на преждевременно напускащите училище; модернизиране на защитата на труда, за да се предотврати сегментацията на пазара на труда. Във връзка с това на Португалия се препоръчва:
                  
                              —
                           
                           
                              в контекста на текущата фискална консолидация и на реформата в публичната администрация, да пренасочи публичните разходи към приложения, които са по-стимулиращи за потенциалния икономически растеж, като упражнява строг контрол върху публичните разходи като цяло;
                           
                        
                              —
                           
                           
                              да продължи усилията си за подобряване на ефективността на образователната система, по-специално чрез подобряване на образователното равнище на младите хора и намаляване на броя на преждевременно напускащите училище въз основа на получените резултати, и чрез създаване на система за професионално обучение, съответстваща на потребностите на пазара на труда и основаваща се на националната квалификационна рамка;
                           
                        
                              —
                           
                           
                              да продължи да модернизира защитата на труда, включително законодателството, с оглед намаляване на високите равнища на сегментация на пазара на труда, в рамките на подхода на съчетаване на гъвкавост и сигурност.
                           
                        
            
                  6.
               
               
                  Освен това е важно през периода на изпълнение на националната програма за реформа Португалия да се съсредоточи върху следните предизвикателства за бъдещето: устойчиво намаляване на дефицита по текущата сметка; продължаване на подобряването на устойчивостта на публичните финанси в дългосрочен план; продължаване на изпълнението на технологичния план, укрепване на връзките между научните изследвания, висшето образование и промишлеността и засилване на участието на частния сектор; продължаване на либерализирането на енергийния сектор и осигуряване на ефективна конкуренция на пазара на финансови услуги; по-нататъшно прилагане на програмата за по-добро регулиране, и по-специално укрепване на системата за оценка на въздействието; намаляване на дефицита в транспонирането на законодателството на ЕС в националното законодателство; продължаване на пълното прилагане на мерките за намаляване на емисиите на парникови газове; и предприемане на по-нататъшни мерки за преодоляване на факторите, възпрепятстващи социалното сближаване.
               
            РУМЪНИЯ
      
                  1.
               
               
                  Предвид доклада за изпълнение на Румъния за 2007 г. и направената от Комисията оценка на националната програма за реформа, и въз основа на Интегрираните насоки за растеж и работни места, е уместно да се направят следните заключения.
               
            
                  2.
               
               
                  Като цяло, националната програма за реформа е съсредоточена върху правилните предизвикателства. Въпреки това, в програмата липсва амбиция в някои критични области като укрепването на административния капацитет и подобряването на бизнес средата. В други области понякога липсва информация за съдържанието на мерките, графика за изпълнението им и за бюджетната подкрепа, което затруднява оценката на това дали тези мерки ще доведат до решаване на констатираните проблеми и предизвикателства.
               
            
                  3.
               
               
                  Силните страни на програмата включват инициативи, насочени към прилагане на средносрочна рамка за разходите, намаляване на разходите за труд, които не са свързани със заплатите, и реформа на научноизследователските структури.
               
            
                  4.
               
               
                  Областите на политиката в румънската национална програма за реформа, в които трябва да се работи приоритетно, са: укрепване на административния капацитет, решаване на проблема с прегряването на икономиката и подобряване на бюджетното планиране и на качеството на разходите; намаляване на бюрократичните процедури, по-активно предлагане на работна сила и повишаване на нивото на умения. Във връзка с това на Румъния се препоръчва:
                  
                              —
                           
                           
                              да укрепи незабавно административния капацитет както на централно, така и на местно равнище на управление чрез изграждане на ефективен капацитет за регулиране, контрол и прилагане;
                           
                        
                              —
                           
                           
                              да избягва проциклична фискална политика за овладяване на нарастващия дефицит по текущата сметка и инфлационния натиск, да запази равнищата на заплащане в съответствие с растежа на производителността и да подобри планирането и изпълнението на бюджета и качеството на публичните финанси чрез преразглеждане на естеството на публичните разходи, намаляване на държавните помощи и пренасочването им към хоризонтални цели;
                           
                        
                              —
                           
                           
                              да предприеме бързи мерки за значително намаляване на административните процедури и на закъсненията при получаване на разрешителни като част от последователна политика за по-добро регулиране с цел подобряване на бизнес средата, което също ще допринесе в борбата с корупцията;
                           
                        
                              —
                           
                           
                              да прилага интегриран подход за увеличаване на заетостта, равнищата на активност и равнищата на производителност, по-специално чрез ускоряване на реформите в образователната система, за да се отговори по-добре на нуждите на пазара на труда, чрез намаляване на преждевременното напускане на училище, значително увеличаване на участието на възрастните хора в образователни и квалификационни програми, както и превръщане на стопанствата, произвеждащи за самозадоволяване и полупазарните стопанства в устойчива заетост.
                           
                        
            
                  5.
               
               
                  Освен това е важно през периода на изпълнение на националната програма за реформа Румъния да се съсредоточи върху: предприемане на допълнителни мерки за гарантиране на устойчивост на публичните финанси в дългосрочен план, по-конкретно във връзка с потенциални рискове относно адекватността и устойчивостта на пенсиите; засилване на мерките за справяне с фрагментацията на базата за научни изследвания, като едновременно с това се гарантира, че планираното увеличение на публичното финансиране на научни изследвания има ефективни положителни резултати, посредством енергично прилагане на националната стратегия за научно-изследователска и развойна дейност и иновации и редовен мониторинг на резултатите от нея; следване на по-интегриран подход при разработването на инфраструктура и използването на информационните и комуникационните технологии; увеличаване на усилията за решаване на проблема с недекларираната трудова дейност; подобряване на ефективността и географския обхват на обществените служби по заетостта, особено при оказването на помощ на уязвими групи лица.
               
            СЛОВЕНИЯ
      
                  1.
               
               
                  Предвид доклада за изпълнение на Словения за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Словения отбеляза добър напредък в изпълнението на националната си програма за реформа за периода 2005—2007 г. Словения показа известен напредък в изпълнението на ангажиментите, договорени на пролетното заседание на Европейския съвет през 2006 г.
               
            
                  3.
               
               
                  Докладът за изпълнение показва известен политически отговор по препоръките на Съвета. Налице е също така известен политически отговор в допълнителните области, посочени в заключенията на Съвета като изискващи внимание. Докладът за изпълнение не посочва конкретно препоръките, отправени към страните от еврозоната, въпреки че се установява ясна връзка в приложената отчетна таблица.
               
            
                  4.
               
               
                  Сред силните страни на доклада за изпълнение за 2007 г. са: напредък в консолидирането на публичните финанси; участието на социалните партньори при подготвянето на всички значителни реформи на пазара на труда; усилията за укрепване на връзките между образователната система и системата на отпускане на стипендии, от една страна, и икономиката, от друга страна; намаляване на времето, необходимо за започване на бизнес, както и на административната тежест. Влизането на Словения в еврозоната е основното постижение в областта на макроикономиката.
               
            
                  5.
               
               
                  Областите на политиката в националната програма за реформа, в които трябва да се работи приоритетно, са: по-нататъшната реформа на пенсионната система и ефективно прилагане на стратегията за активно остаряване; специално внимание на създаването на по-гъвкав пазар на труда, съчетан с по-ефективен индивидуален подход в прилагането на политиката за активен пазар на труда. Във връзка с това на Словения се препоръчва:
                  
                              —
                           
                           
                              да предприеме по-нататъшни стъпки за засилване на реформата на пенсионната система и за насърчаване на активното остаряване с оглед повишаване на нивото на заетост на по-възрастните работници и подобряване на дългосрочната устойчивостта в тази област;
                           
                        
                              —
                           
                           
                              в рамките на интегрирания подход на съчетаване на гъвкавост и сигурност и като надгражда върху предишните мерки, да насърчава по-гъвкави договорни отношения, за да се предотврати сегментацията на пазара на труда, която засяга предимно младите хора, и да се подобри ефективността на услугите по заетостта, по-специално по отношение на лица с малки изгледи за намиране на работа.
                           
                        
            
                  6.
               
               
                  Освен това е важно през периода на изпълнение на националната програма за реформа Словения да се съсредоточи върху следните предизвикателства: да ускори прилагането и, при необходимост, разработването на националната стратегия в областта на научните изследвания и иновациите; с оглед ограничаване на инфлацията, да увеличи конкуренцията в сектора на услугите, като се отдели специално внимание на услугите на дребно, финансовите, комуналните и професионалните услуги; да подобри прилагането на мерките за енергийна ефективност, особено по отношение на емисиите от CO2 и неизпълнените цели от Киото; да осъществи амбициозните планове за заздравяване на връзката между образователната система и пазара на труда.
               
            СЛОВАКИЯ
      
                  1.
               
               
                  Предвид доклада за изпълнение на Словакия за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Словакия отбеляза известен напредък в изпълнението на националната си програма за реформа за периода 2005—2007 г. Налице е ограничен отговор по отношение на изпълнението на ангажиментите, договорени на пролетното заседание на Европейския съвет през 2006 г., в четирите приоритетни области.
               
            
                  3.
               
               
                  Докладът за изпълнение показва частичен политически отговор по приетите от Съвета препоръки. Необходими са по-нататъшни реформи за увеличаване на средствата в областта на научно-изследователската и развойна дейност и образованието, както и за прилагане на стратегии в областта на микроикономиката, за справяне с дългосрочната безработица и за завършване на реформата в образованието и професионалното обучение. Налице е частичен отговор в допълнителните области, посочени в заключенията на Съвета като изискващи внимание.
               
            
                  4.
               
               
                  Сред силните страни на доклада за изпълнение на Словакия за 2007 г. са: предвиденото намаляване на дефицита на публичните финанси под 3 % от БВП през 2007 г.; приемането на известен брой стратегически документи в областта на научно-изследователската и развойната дейност и иновациите, енергийната ефективност и възобновяемите енергийни източници; частичното прилагане на система на комплексно обслужване на едно гише за новосъздадени фирми; преразглеждането на законодателството в областта на заетостта; приемането на стратегията за обучение през целия живот; и усилията за преразглеждане на политиките за активен пазар на труда, които да съответстват по-добре на развитието на този пазар.
               
            
                  5.
               
               
                  Областите на политиката в словашката национална програма за реформа, в които трябва да се работи приоритетно, са: увеличаване на средствата за образование, научно-изследователска и развойна дейност и иновации; подобряване на регулаторната рамка; справяне с дългосрочната безработица; завършване на реформата в образованието и професионалното обучение и повишаване на качеството им в съответствие с нуждите на пазара на труда. Във връзка с това на Словакия се препоръчва:
                  
                              —
                           
                           
                              надлежно да изпълнява последователна стратегия за научно-изследователската и развойна дейност и иновациите, като отдели специално внимание на институционалната реформа в публичния сектор за научни изследвания и значителното подобряване на сътрудничеството между бизнеса и изследователския сектор, като същевременно преразпредели ресурси в полза на образованието, научно-изследователската и развойна дейност и иновациите;
                           
                        
                              —
                           
                           
                              да подобри регулаторната среда, по-специално чрез прилагането на всеобхватна стратегия за по-добро регулиране, която да обхваща както оценката на въздействието, така и опростяването на съществуващото законодателство;
                           
                        
                              —
                           
                           
                              в рамките на интегриран подход на съчетаване на гъвкавост и сигурност, да осигури прилагането на стратегията за обучение през целия живот, насочена към нуждите на пазара на труда, да завърши реформите в началното, средното и висшето образование, целящи подобряване на квалификациите и уменията, и да подобри достъпа до заетост, по-специално за дългосрочно безработните лица и уязвимите групи.
                           
                        
            
                  6.
               
               
                  Освен това е важно през периода на изпълнение на националната програма за реформа Словакия да се съсредоточи върху: по-нататъшно развитие на политиката в областта на информационните и комуникационните технологии, особено в инфраструктурата за широколентов интернет достъп; цялостно прилагане на система на комплексно обслужване на едно гише за новосъздадени фирми; въвеждане на обучение по предприемачество; увеличаване на конкуренцията в доставките на енергия; решаване на проблема с различията в заплащането на труда на двата пола и в заетостта; създаване на стратегия за активно остаряване; и създаване на възможности за работа за младите хора.
               
            ФИНЛАНДИЯ
      
                  1.
               
               
                  Предвид доклада за изпълнение на Финландия за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения.
               
            
                  2.
               
               
                  Финландия отбеляза много добър напредък в изпълнението на националната си програма за реформа за периода 2005—2007 г. Постигнат бе добър напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва известен политически отговор в допълнителните области, посочени от Съвета като изискващи внимание. Освен това докладът за изпълнение се спира конкретно на препоръките, отправени към страните от еврозоната.
               
            
                  4.
               
               
                  Сред силните страни на доклада за изпълнение за 2007 г. са: текущите реформи за подобряване на функционирането на националната система за иновации и наблюдаваното нарастване на заетостта при по-възрастните работници.
               
            
                  5.
               
               
                  През периода на изпълнение на националната програма за реформа е важно Финландия да се съсредоточи върху следните предизвикателства: продължаване на реформите за подобряване на конкуренцията и на производителността при някои услуги и създаване на необходимите средства за намаляване на високите нива на цените; прилагане на обявените мерки за постигане на целите от Киото; продължаване на реформите за преодоляване на проблемите на пазара на труда, особено за справяне с високата структурна безработица, най-вече безработицата при нискоквалифицираните работници, включително младите хора, и като се вземе предвид възможният принос на икономическата миграция.
               
            ШВЕЦИЯ
      
                  1.
               
               
                  Предвид доклада за изпълнение на Швеция за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Швеция отбеляза много добър напредък в изпълнението на националната си програма за реформа за периода 2005—2007 г. Швеция показа също така много добър напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва добър политически отговор в областите, посочени от Съвета като изискващи внимание.
               
            
                  4.
               
               
                  Сред силните страни на доклада за изпълнение на Швеция за 2007 г. са: планът за действие за опростяване на регулаторната среда и ангажиментът за подобряване на системата за оценка на въздействието; напредъкът при увеличаване на предлагането на работна сила и намаляване на безработицата; устойчивото използване на енергията; и напредъкът, постигнат в увеличаването на публичните инвестиции в научно-изследователската и развойна дейност.
               
            
                  5.
               
               
                  Важно е Швеция да вземе по-нататъшни регулаторни мерки за увеличаване на конкуренцията, по-специално в сферата на услугите, и да се съсредоточи върху изпълнението и оценката на въздействието на предприетите наскоро реформи за увеличаване на стимулите за работа, за справяне с безработицата при младежите, за увеличаване на степента на заетост при имигрантите и за реинтегриране на хората със заболявания по специални схеми.
               
            ОБЕДИНЕНО КРАЛСТВО
      
                  1.
               
               
                  Предвид доклада за изпълнение на Обединеното кралство за 2007 г. и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Обединеното кралство отбеляза добър напредък в изпълнението на националната си програма за реформа за периода 2005—2007 г. Обединеното кралство постигна добър напредък в изпълнението на ангажиментите, договорени на пролетното заседание на Европейския съвет през 2006 г., в четирите приоритетни области на действие.
               
            
                  3.
               
               
                  Докладът за изпълнение показва добър политически отговор по препоръката на Съвета. Налице е също така добър политически отговор в допълнителните области, посочени в заключенията на Съвета като изискващи внимание.
               
            
                  4.
               
               
                  Сред силните страни на доклада за изпълнение на Обединеното кралство за 2007 г. са: проектите за използване на интегриран подход към заетостта и уменията, предприетите стъпки за създаване на регулаторна рамка, благоприятстваща бизнеса, и насочените към бъдещето мерки в областта на енергийната политика.
               
            
                  5.
               
               
                  Областите на политиката в националната програма за реформа на Обединеното кралство, в които трябва да се работи приоритетно, са подобряването на уменията с цел увеличаване на производителността и намаляването на броя на лицата в неравностойно положение на пазара на труда. Във връзка с това на Обединеното кралство се препоръчва:
                  
                              —
                           
                           
                              да изпълни наскоро разработените проекти за значително подобряване на квалификациите и да създаде интегриран подход към заетостта и квалификациите с цел подобряване на производителността и увеличаване на възможностите за лицата в неравностойно положение.
                           
                        
            
                  6.
               
               
                  Освен това е важно Обединеното кралство да се съсредоточи върху следните предизвикателства за бъдещето: постепенно увеличаване на предлагането на жилища с цел намаляване на натиска от търсенето на жилища в средносрочен план; постигане на напредък към поставената от Обединеното кралство цел за интензивност на научно-изследователската и развойна дейност чрез пълно прилагане на преразгледаната неотдавна политика в областта на научно-изследователската и развойна дейност и иновациите, по-специално като се отдели по-голямо внимание на специфичните нужди на сектора на услугите.
               
            ДЪРЖАВИ-ЧЛЕНКИ ОТ ЕВРОЗОНАТА
      
                  1.
               
               
                  Предвид докладите за изпълнение за 2007 г. на държавите-членки от еврозоната и направената от Комисията оценка на напредъка в осъществяването на ключови структурни реформи, и въз основа на Интегрираните насоки за растеж и работни места, е уместно да се направят следните заключения:
               
            
                  2.
               
               
                  Имайки предвид докладите за изпълнение, държавите-членки от еврозоната отбелязват известен напредък в прилагането на политически мерки, които подобряват функционирането на еврозоната.
               
            
                  3.
               
               
                  Необходими са значителни по-нататъшни реформи за изпълнение на препоръките в областта на микроикономиката и заетостта. Необходимо е да се поддържа отбелязаният през 2007 г. напредък в макроикономическата сфера.
               
            
                  4.
               
               
                  Сред силните страни на докладите за изпълнение за 2007 г. на държавите-членки от еврозоната са: бюджетното регулиране през 2007 г., прилагането на законодателство за насърчаване на интеграцията на финансовия пазар, както и системите за договаряне на заплатите, които благоприятстват в по-голяма степен за постигане на гъвкавост на заплащането в някои държави-членки.
               
            
                  5.
               
               
                  Областите на политиката в еврозоната, в които понастоящем трябва да се работи приоритетно, са: устойчивостта на публичните финанси и приносът им за растежа; конкуренцията на продуктовите пазари, най-вече на пазарите на услуги, финансовата интеграция и конкуренцията във финансовите услуги на дребно, с оглед улесняване на корекцията и установяване на по-гъвкави цени; постигането на адекватни равнища на заплащане на общо, секторно и регионално ниво и на ниво трудова дейност, съответстващи на развитието на производителността, с оглед гарантирането на конкурентоспособността; съчетаване на гъвкавост и сигурност на пазарите на труда в съответствие със съгласувани общи принципи; и по-голяма трудова мобилност с цел насърчаване на адаптирането на пазара на труда.
               
            
                  6.
               
               
                  Във връзка с това на държавите-членки от еврозоната се препоръчва, заедно със специфичните за всяка страна препоръки:
                  
                              —
                           
                           
                              да продължат да се стремят към бюджетна консолидация за постигане на средносрочните им цели в съответствие с Пакта за стабилност и растеж и по този начин да се стремят към постигане на годишна структурна корекция от най-малко 0,5 % от БВП като стойност за съпоставяне. През април 2007 г. Еврогрупата постигна съгласие, че „като се използват благоприятните циклични условия, повечето държави членки на еврозоната ще достигнат поставените средносрочни цели през 2008 г. и 2009 г., като всички държави от еврозоната следва да се стремят към постигането на тези цели най-късно до 2010 г.“ Следва да се запазят бюджетните позиции, за които са били постигнати средносрочните цели;
                           
                        
                              —
                           
                           
                              да подобрят качеството на публичните финанси посредством преразглеждане на публичните разходи и данъчното облагане и модернизиране на публичната администрация с оглед увеличаване на производителността и иновациите, допринасяйки по този начин за икономически растеж и фискална устойчивост;
                           
                        
                              —
                           
                           
                              да предприемат ефективни мерки, които подобряват конкуренцията, особено в областта на услугите, и да ускорят мерките, стимулиращи пълноценната интеграция на финансовите пазари и конкуренцията във финансовите услуги на дребно, като същевременно укрепват стабилността и мерките за надзор;
                           
                        
                              —
                           
                           
                              да подобрят гъвкавостта и сигурността на пазарите на труда, inter alia чрез прилагане на принципите на съчетаване на гъвкавост и сигурност, адаптирани към специфичните условия в отделните държави-членки и напълно съвместими с изискването за солидни и финансово устойчиви държавни бюджети, като оптимизират съотношението между заплащане и производителност с оглед насърчаване на растежа и конкурентоспособността, и приложат мерки за поощряване на трансграничната трудова мобилност и мобилността между различните професии.
                           
                        
            
                  7.
               
               
                  За да се извлече максимална полза от взаимодействието между политиките, които са по-силни в един паричен съюз, и за да се засили политическата ангажираност по отношение на реформите, държавите-членки от еврозоната следва да продължават да укрепват политическата координация, в контекста на Еврогрупата, както и в рамките на международни форуми и следва напълно да прилагат действащи споразумения за външното представителство на еврозоната. Това ще допринесе съществено за по-ефективно справяне с предизвикателствата на политиката вътре в еврозоната и в световната икономика. Насоките от Берлин относно публичните финанси, приети от Еврогрупата през април 2007 г., са положителна стъпка в тази насока. Държавите-членки от еврозоната се приканват да вземат предвид настоящите препоръки в своите национални политики. Еврогрупата ще прави редовен преглед на тяхното изпълнение.